Trafikanterne ved Thisted kan torsdag eftermiddag sende en stor tak i retning af en lokal landmand og hans traktor. Da fire biler endte i et uheld på Hovedvej 11 Aalborgvej nordøst for Thisted trådte landmanden hurtigt til med sin traktor for at rydde op i ulykkerne. Derfor kunne vejen åbnes efter kort tid. - Det er kun godt, at der var en rigtig god landmand, der kunne skubbe dem (bilerne, red.) væk. Det er dejligt. Stor ros herfra, lyder det fra Ole Vanghøj, der er vagtchef ved Midt- og Vestjyllands Politi. Hovedvejen ved Kilsgårdvej var spærret i begge retninger kort efter klokken 15, da bilerne holdt på tværs af vejen efter uheldet. - Tag jer i akt I første omgang regnede politiet med, at vejen ville være spærret i længere tid, da Falck var langt Thisted. Derfor blev der etableret omkørsel, men efter kun godt 20 minutter havde den hjælpsomme landmand og hans traktor fået åbnet for vejen. - Det er dejligt, at han vil ofre diesel på det, pointerer Ole Vanghøj. Ifølge vagtchefen er der flere glatte veje i det midt- og vestjyske. - Billisterne skal tage sig i akt, det er glat derude. I forbindelse med uheldet ved Thisted er to personer kommet lettere til skade.

Opsummering:
I første omgang regnede politiet med, at vejen ville være lukket i lang tid. Det ændrede en landmand dog hurtigt på.